1. **Conceptul de finanțe. Esența finanțelor.**

 [1. Conceptul de finanțe. Esența finanțelor.Pagină](https://moodle.usm.md/mod/page/view.php?id=94766)

[2. Obiectul de studiu și conținutul disciplinei finanțe.Pagină](https://moodle.usm.md/mod/page/view.php?id=94769)

[3. Funcțiile finanțelor și rolul lor în economia modernă.Pagină](https://moodle.usm.md/mod/page/view.php?id=98002)

Din punct de vedere etimologic, cuvîntul “finanţe” este de origine latină şi înseamnă “plată în bani”. Acesta provine de la latinescul vechi „finis”, adică sfîrșit, cu referire la finalul unui termen de plata. Pentru prima dată cu sensul de „plată de bani” termenul financia a început să se folosească în Italia medievală în secolul al XIII-lea, unde un șir de orașe erau mari centre de comerț și activitate bancară. În înțelesul pe care îl are astăzi termenul de finanțe e utilizat începînd cu secolul XV-lea, XVII-lea.

***Finanțele reprezintă un sistem de relații sociale, de natură economică, exprimate în bani, care au la bază repartiția PIB, și prin intermediul cărora se asigură constituirea, repartizarea și utilizarea fondurilor financiare în scopul satisfacerii unor nevoi umane.***

Ținînd cont de etimologia cuvîntului, în limbajul comul termenul Finanțe este des utilizat ca sinonim al cuvîntului bani, însă nu toate relaţiile băneşti, care aparțin relațiilor economice sînt relaţii financiare. Sfera finanţelor e mai îngustă decît acea a relaţiilor băneşti și cuprinde numai relaţiile băneşti care exprimă un transfer de valoare, nu şi pe cele care reflectă o schimbare a formelor valorii. La baza finanțelor stau fondurile financiare. Finanțele sunt acea parte a relațiilor bănești care au funcția de a deplasa și de acumula mijloace bănești în diferite fonduri. Deci relațiile financiare prin esența lor reprezintă un transfer de valoare exprimat în formă bănească și fără contraprestație, adică o cedare definitivă a unei valori exprimate în bani.

Finanțele au apărut la oanumită etapă de dezvoltare a societății umane și a relațiilor sociale. Premisele pentru apariția și evoluția finanțelor au fost:

* 1. Apariția și dezvoltarea relațiilor marfă-bani în cadrul relațiilor economice;
	2. Dezvoltarea producției PIB-ului și necesitatea repartiției lui;
	3. Existența subiecților repartiției: formarea menaje(familii), agenți economici și statul.

În evoluția finanțelor se conturează două etape distincte a concepțiilor despre finanțe: clasice și moderne. Concepţiile clasice reflectă doctrina liberală, potrivit căreia activitatea economică trebuie să se desfăşoare în conformitate cu principiul laisser-faire, laisser-passer. Sarcina finanţelor publice constă în asigurarea resurselor necesare întreţinerii şi funcţionării normale a instituţiilor publice; impozitele, împrumuturile trebuie să aibă un caracter neutru; păstrarea echilibrului între veniturile şi cheltuielile bugetare era considerată drept cerinţă fundamentală cheia de boltă a finanţelor publice. Apariţia deficitului bugetar, generator de inflaţie era considerată ca un fenomen nedorit. În această etapă,  a statului-jandarm, cînd predomina doctrina liberalismului economic, conceptul despre finanţe are un pronunţat caracter juridic.

După marea criză economică mondială din 1929 – 1933, după opinia unor economişti, locul statului-jandarm ar fi fost luat de către statul-providenţă (statul-bunăstării), care îşi lărgeşte sfera preocupărilor. În legătură cu activitatea economică a statului se afirmă tot mai mult concepţia intervenţionistă, unde un rol deosebit îl joacă autoritatea publică. Această modificare de poziţie a dus la adîncirea contradicţiilor interne şi externe ale modului de producţie capitaliste. Pentru statul modern, finanţele publice sînt un mijloc de intervenţie în economie.

Vorbind  despre finanţe e necesar să facem deosebire între finanţele publice şi cele private.  Finanţele publice sînt asociate cu statul, unităţile  administrativ-teritoriale şi alte instituţii de drept public și includ bugetul de stat, bugetele locale, bugetele de asigurări sociale și medicale.

Finanţele private sînt asociate cu sectorul privat și includ două categorii:

a) finanțele menajelor sau ale populaţiei (gospodăriilor casnice);

b) și finanțele agenţilor economici, care la rîndul lor pot fi:

1. finanțele întreprinderilor;

2. finanțele bancare;

3. finanțele în asigurări.

Între finanţele publice şi cele private există unele asemănări, dar şi o serie de deosebiri.

Asemănări: -atît finanţele publice cît şi cele private au la bază constituirea, repartizarea și utilizarea unor fonduri financiare; - atît finanţele publice cît şi cele private, se confruntă cu probleme de echilibru financiar;

Deosebiri: -finanţele publice sînt folosite la satisfacerea nevoilor generale ale societăţii, iar finanţele private – la realizarea profitului de către întreprinzătorii particulari;

-  gestiunea finanţelor publice este supusă dreptului public, iar gestiunea financiară a întreprinderilor private – dreptului comercial deoarece resursele necesare realizării funcţiilor şi sarcinilor statului se procură de la persoane fizice şi juridice prin măsuri de constrîngere, și fără cost, și doar în proporţie mai mică, pe baze contractuale, iar formarea finanțelor private presupune atragerea capitalului de pe piața de capital , în baza legilor comerciale, adică contra unui cost, sub formă de dobîndă sau dividende.

## 2. Obiectul de studiu și conținutul disciplinei finanțe.

2. Finanţele constituie o ramură a ştiinţelor economice. Deoarece acestea sunt o categorie economică foarte complexă în cadrul prezentului curs se vor studia finanțele publice și finanțele întreprinderii. Obiectul de studiu al finanțelor publice în linii generale îl vor constitui cheltuiele publice, veniturile publice, împrumuturile publice și datoria publică. Se va studia sistemul bugetar și mecanismul financiar, politica financiară a statului, veniturile și cheltuielile publice. Obiectul de studiu al finanțelor întreprinderii va include politica de finanțare, politica de investiții și politica de divident a întreprinderii. În cadrul acestei părți a cursului de finanțe se va studia mecanismul financiar și politica financiară a întreprinderii, finanțarea activelor curente, finanțarea activelor pe termen lung, veniturile, cheltuielile și rezultatele financiare ale întreprinderii etc.

## 3. Funcțiile finanțelor și rolul lor în economia modernă.

Atît finanțele publice, cît și finanțele private exercită două funcții importante, și anume funcția de repartiție și cea de control, însă forma de manifestare a acestor funcții diferă la cele două categorii de finanțe. În cazul finanțelor publice funcţia de repartiţie are două faze: constituirea fondurilor băneşti şi distribuirea acestora.

Constituirea fondurilor financiare. Prima fază a funcţiei de repartiţie se înfăptuieşte prin prelevarea de către agenţii economici a impozitelor, taxelor, contribuţiilor pentru asigurarea socială, a amenzilor, penalităţilor, chiriilor şi veniturilor întreprinderilor publice, veniturilor din realizarea mijloacelor fixe ale statului, ajutoare, donaţii, împrumuturi etc. La constituirea fondurilor financiare participă practic toţi agenţii economici rezidenţi, precum şi persoane nerezidente: întreprinderile cu capital de stat, întreprinderile cu capital privat sau mixt, instituţiile publice, populaţia etc. Cea mai mare parte a resurselor financiare o constituie PIB (impozite și taxe) şi într-o măsură mai mică avuţia naţională (mijloace din dividende, profitul întreprinderilor de stat, privatizări) sau împrumuturi publice.

Cea de-a doua fază a funcţiei de repartiţie o reprezintă distribuirea fondurilor. Distribuţia resurselor financiare se face în scopul acoperirii cheltuielilor privind învăţămîntul, sănătatea, cultura, asigurările sociale, gospodăria comunală şi locuinţele, apărarea naţională, menţinerea ordinii publice, datoria publică. Această repartiţie se face pe beneficiari, obiective şi acţiuni. Redistribuirea mijloacelor prin funcţia de repartiţie are consecinţe cu caracter economic şi social. Prin repartiţie se redistribuie o parte din venitul naţional sectorului neproductiv, zonelor geografice defavorizate, persoanelor socialmente vulnerabile etc. Funcţia de repartiţie a finanţelor contribuie la suprimarea inegalităţii dintre diferite categorii de cetăţeni.

Funcţia de control a finanţelor publice. Necesitatea funcţiei de control a finanţelor publice reiese din faptul că fondurile de resurse financiare puse la dispoziţia statului aparţin întregii societăţi. Societatea este interesată în asigurarea resurselor financiare necesare pentru nevoile obşteşti. La dirijarea resurselor respective se iau în consideraţie priorităţile stabilite de organele competitive, maximalizarea eficienţei utilizării resurselor financiare etc.

Controlul financiar public este exercitat de organe specializate, cele mai importante fiind: Curtea de Conturi și Ministerul Finanţelor, prin intermediul organelor sale specializate: Serviciul Fiscal de Stat, Serviciul Vamal și Inspecția Financiară.

În cazul finanțelor întreprinderii funcția de repartiție constă în asigurarea întreprinderii în cantitate optimă și la timpul oportun cu resurse financiare proprii sau atrase necesare activității și avansarea acestor resurse în elementele de activ (active curente sau mijloace fixe) care, trecînd prin fazele circuitului economic se transformă în mijloace bănești. Esențial este ca sumele încasate să depășească plăție efectuate din patrimoniul întreprinderii.

Fucția de control în cadrul întreprinderii urmărește modul de constituire și de repartizare a fondurilor bănești, asigurarea integrității și utilizării eficiente a capitalului, asigurarea echilibrului financiar pe termen scurt prin supravegherea intrărilor și ieșirilor de numerar, urmărește modul de executare a bugetelor, executarea legislației în vigoare etc. pentru a preveni starea de insolvabilitate sau insolvență a întreprinderii. Controlul poate fi exercitat atît de de persoane abilitate cu funcții în domeniu din interiorul întreprinderii (director, contabil, economist etc), sau de organe de control financiar de stat, cînd se verifică relațiile financiare ale întreprinderii cu statul.